Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 655/13/5505	Liptovský Mikuláš, 7.7.2014
EEČ : 2-39-274-2014

U Z N E S E N I E

Trestná vec:	obvinený XXXXX a spol. 
Zločin:	Nedovolené ozbrojovanie a obchodovanie so zbraňami podľa § 294 odsek 1, odsek 2 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Liptovský Mikuláš
Podľa § 215 odsek 2 písmeno a Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: študent
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: študent
3.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: študent
	V presne nezistený deň začiatkom mesiaca december 2013 sa na bližšom nestotožnenom mieste na území Mesta XXXXX XXXXX, XXXXX a XXXXX dohodli, že zo suterénu rodinného  domu č. 648 nachádzajúceho sa v obci XXXXX, okres XXXXX, odcudzia brokovú kozlicu zn. Zbrojovka Brno, typ ZH 303, kaliber 12/12, výrobné číslo 034908, ktorej je vlastníkom XXXXX, pričom v zmysle tejto dohody XXXXX v nezistený deň v decembri 2013 vošiel do suterénu domu č. 648 v obci XXXXX a z neuzamknutej drevenej skrine odcudzil predmetnú brokovú kozlicu spolu s 11 ks brokových nábojov značky Sellier and Bellot kalibru 12, ktoré následne preniesol do dreveného domčeku za rodinným domom č. 648, kde ich ukryl do večerných hodín, kedy podľa dohody prišli XXXXX a XXXXX na osobnom motorovom vozidle značky Škoda 120 L, ev. č. XXXXX XXXXX XXXXX do ktorého túto zbraň XXXXX preniesol a následne spolu previezli do chaty č. 431, ktorá sa nachádza v k. ú. XXXXX okres XXXXX, kam ju ukryli na prízemí za vstupnými dverami pod skriňu, kde bola táto dňa 16. 12. 2013 nájdená príslušníkmi PZ a následne bola vydaná v zmysle § 89 ods. 1 Trestného poriadku, pričom obvinení sa skutku dopustili aj napriek tomu, že nie sú držiteľmi zbrojného preukazu, 

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
	Vyšetrovateľ Odboru kriminálnej polície PZ XXXXX uznesením ORP-529/OVK-LM-2013 zo dňa  24. 01. 2014 vzniesol ml. XXXXX, ml. XXXXX a XXXXX obvinenie za zločin nedovoleného ozbrojovania podľa §  294 ods. 1, ods. 2 Trestného zákona, spáchaného formou spolupáchateľstva podľa § 20 Trestného zákona,  ktorého sa mali dopustiť spôsobom popísaným vo výrokovej časti tohto rozhodnutia.
	Obvinení XXXXX, XXXXX a XXXXX sa v plnom rozsahu priznali ku skutku, ktorý je im kladený za vinu. Ich výpoveď korešponduje s výpoveďou poškodeného XXXXX, ktorý vo svojej výpovedi bližšie popísal okolností uskladňovania zbrane a okolností, za ktorých mal predmetnú zbraň poslednýkrát v dispozícii.
	Obvinení sú z trestnej činnosti usviedčaní aj listinnými dôkazmi, a to zápisnicou o obhliadke miesta činu (miesto nálezu zbrane a streliva) spolu s fotodokumentáciou a zabezpečenými znaleckými posudkami KEÚ PZ Slovenská Ľupča, odvetvie kriminalistickej balistiky. 
	Z odpisu registra trestov obvinených vyplýva, že títo ku dňu preštudovania vyšetrovacieho spisu, t. j. ku dňu 20. 06. 2014 nemali žiadny záznam. Po skončení vyšetrovania však bol zabezpečený listinný dôkaz, a to rozsudok Špecializovaného trestného súdu Pezinok, pracovisko Banská Bystrica, sp. zn. BB-4T/20/2014 zo 04. 07. 2014, kedy nadobudol aj právoplatnosť, z ktorého vyplýva, že všetci obvinení boli uznaní vinnými za obzvlášť závažný zločin úkladnej vraždy podľa § 144 ods. 1, ods. 2 písm. f/ Trestného zákona spáchaného formou spolupáchateľstva podľa § 20 Trestného zákona, za čo bol obvinenému ml. XXXXX a ml. XXXXX uložený nepodmienečný trest odňatia slobody v trvaní 12 rokov a 6 mesiacov so zaradením do ústavu na výkon trestu so stredným stupňom stráženia, obvinenému XXXXX bol uložený nepodmienečný trest odňatia slobody v trvaní 17 rokov a 8 mesiacov so zaradením do ústavu na výkon trestu so stredným stupňom stráženia. 
	Podľa § 294  ods. 2 Trestného zákona sa zločinu nedovoleného ozbrojovania dopustí ten páchateľ, kto sebe alebo inému vyrobí, dovezie, vyvezie, prepraví, zadováži alebo drží strelnú zbraň, jej súčasť alebo komponent bez povolenia alebo bez označenia zbrane určeného na jej identifikáciu podľa medzinárodnej zmluvy, ktorou je Slovenská republika viazaná alebo takú činnosť sprostredkuje potrestá sa odňatím slobody na tri roky až osem rokov. 
	Podľa § 117 ods. 1 Trestného zákona trestné sadzby odňatia slobody ustanovené v tomto zákone sa u mladistvých znižujú na polovicu, horná hranica zníženej sadzby nesmie prevyšovať 7 rokov a dolná hranica zníženej trestnej sadzby 2 roky.   
	Z vyššie citovaného ustanovenia vyplýva, že obvineným nemôže byť uložený už prísnejší trest, nakoľko tresty, ktoré som citoval vyššie v texte, ktoré boli obvineným už právoplatne uložené, vysoko prevyšujú hornú hranicu trestu odňatia slobody, ktorú by bolo možné uložiť páchateľom v prípade aktuálneho trestného činu. U dospelého obvineného XXXXX by horná hranica trestnej sadzby  mohla maximálne  dosiahnúť 8 rokov, pričom mu bol uložený trest v trvaní 17 rokov a 8 mesiacov a u mladistvých obvinených XXXXX a XXXXX by horná hranica trestnej sadzby trestu odňatia slobody predstavovala 4 roky, pričom im bol uložený trest vo výmere 12 rokov a 6 mesiacov. 
	Podľa § 215 ods. 2 písm. a/ Trestného poriadku prokurátor môže  zastaviť trestné stíhanie, ak je trest ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený. 
	 Vzhľadom k takémuto stavu nie je účelné súčasné trestné stíhanie proti obvineným ďalej viesť a je potrebné toto zastaviť, nakoľko trest ku ktorému môže trestné stíhanie viesť je celkom bez významu popri treste, ktorý bol obvineným pre iný trestný čin už právoplatne uložený. 
	Vzhľadom na vyššie uvedené som preto rozhodol tak, ako je to uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Marian Vagač
prokurátor